CELEX: 
Language: bg
Date: 2022-05-12 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение, с цел привеждане в съответствие с научно-техническия напредък, на приложение IV към Директива 2011/65/ЕС на Европейския парламент и на Съвета по отношение на освобождаване от ограничението за употреба на олово в свръхпроводящи кабели и проводници с бисмутов калциев меден стронциев оксид и олово в електрическите им връзки

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С настоящата делегирана директива на Комисията се изменя, с цел привеждане в съответствие с техническия и научния напредък, приложение IV към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (Директивата за ООВ)
                  1
                по отношение на освобождаването на специфични видове употреба на олово.
            
            
               С член 4 от Директивата за ООВ се ограничава употребата на определени опасни вещества в електрическото и електронното оборудване (ЕЕО). Понастоящем ограничени и изброени в приложение II към директивата са 10 вещества: олово, живак, кадмий, шествалентен хром, полибромирани бифенили (PBB), полибромирани дифенилови етери (PBDE), бис(2-етилхексилов) фталат (DEHP), бензилбутилов фталат (BBP), дибутилов фталат (DBP) и диизобутилов фталат (DIBP). 
            
            
               В приложения III и IV към Директивата за ООВ са изброени материалите и компонентите на ЕЕО за специфични приложения, освободени от ограничението за веществата по член 4, параграф 1 от нея. В член 5 се предвижда, че приложения III и IV се адаптират към научно-техническия напредък (относно предоставянето, подновяването и отмяната на освобождаванията). Съгласно член 5, параграф 1, буква а) за включване на освобождавания в приложения III и IV трябва да се гарантира, че с това не се намалява степента на опазване на околната среда и на здравето, постигната с Регламент (ЕО) № 1907/2006 (REACH)
                  2
               , и че е изпълнено едно от следните условия: 
            
            
               –отстраняването или замяната на веществото посредством промени в проектирането или чрез материали и компоненти, за които не се изискват никои от материалите или веществата, изброени в приложение II, е технически или научно неосъществимо; 
            
            
               –не са осигурени надеждни заместители; 
            
            
               –общото отрицателно въздействие върху околната среда, здравето и безопасността на потребителите, причинено от замяната, има вероятност да надхвърли общите ползи за околната среда, здравето и безопасността на потребителите от тази замяна.
            
            
               В решенията относно освобождаванията и тяхната продължителност трябва да се вземат предвид наличието на заместители и социално-икономическото въздействие от заместването. При вземането на решения за срока на освобождаванията трябва да се отчитат и всички потенциални последици за иновациите. Що се отнася до цялостното въздействие на освобождаването от изискванията, по целесъобразност се прилагат съображения, свързани с жизнения цикъл.
            
            
               В член 5, параграф 1 от Директивата за ООВ се предвижда Комисията да включва материали за ЕЕО и техни компоненти на за специфични приложения в списъците, съдържащи се в приложения III и IV, посредством отделни делегирани актове на основание член 20. В член 5, параграф 3 и приложение V е установена процедурата за подаване на заявления за освобождаване.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията получава множество искания от икономически оператори за предоставяне или подновяване на освобождавания по член 5, параграф 3 и приложение V към Директивата за ООВ
                  3
               .
            
            
               На 25 март 2019 г. Комисията получи заявление за ново вписване в приложение IV към Директивата за ограничението на опасните вещества. Исканото освобождаване се отнася до използването на олово в свръхпроводящ материал и свързаните с него електрически връзки в конкретни устройства.
            
            
               През август 2019 г. Комисията започна проучване
                  4
               , за да оцени как се прилага това ново изключение и да извърши необходимата техническа и научна оценка. Проучването, което включваше осемседмична публична консултация със заинтересованите страни, приключи през юли 2020 г. Информация за консултацията беше предоставена на уебсайта на проекта
                  5
               , но въпреки това в рамките на консултацията да не бяха получени коментари.
            
            
               На 23 февруари 2021 г. Комисията проведе консултация с експертната група на държавите членки за делегираните актове по Директивата за ООВ. Някои експерти се съгласиха с представените проекти, а много експерти не направиха коментари. Комисията извърши всички необходими процедурни стъпки, свързани с освобождаването от ограниченията за вещества съгласно член 5, параграфи 3—7
                  6
               , като Съветът и Европейският парламент бяха уведомени за всички дейности в този контекст.
            
            
               В доклада за техническа и научна оценка се подчертава, че:
            
            
               ·добавянето на олово в бисмутов калциев меден стронциев оксид (BSCCO с добавка на олово) е възможно. Този материал може да се използва в свръхпроводящи компоненти като кабели и проводници, които създават електромагнитна верига за медицински изделия или (промишлени) прибори за наблюдение и управление (напр. магнитно-резонансни томографи или спектрометри с ядрен магнитен резонанс). За свързването на тези свръхпроводящи компоненти се използва алуминиево-оловен припой.
            
            
               ·Добавянето на олово към BSCCO осигурява технически и функционални предимства като по-силни магнитни полета и по-висока критична температура, които не могат да бъдат постигнати без използването на олово.
            
            
               ·За електрическите връзки няма алтернатива на алуминиево-оловния припой със същите надеждни свойства (напр. достатъчна пластичност и ниско електрическо съпротивление при ниски температури).
            
         
         
            
               ·Отстраняването или заместването на оловото не е осъществимо от научна и техническа гледна точка без влошаване на показателите. Заместването или отстраняването на оловото в свръхпроводящия материал и свързаните с него припои понастоящем не е, нито в обозримо бъдеще се очаква да бъде осъществимо от научна или техническа гледна точка.
            
            
               ·Техническите и функционалните предимства могат да доведат до изображения с по-висока разделителна способност за медицинска диагноза или за научни изследвания и иновации и позволяват по-стабилно функциониране на магнитно-резонансните томографи или спектрометрите с ядрен магнитен резонанс. Общото количество олово, пускано на пазара, се очаква да бъде около 15,5 kg годишно. 
            
            
               ·BSCCO с добавка на олово вероятно ще се използва за магнитни полета с по-силен интензитет, докато безоловната технология може да се използва за генериране на магнитни полета с по-нисък интензитет, когато не е наложително използването на по-висок. Изключването на полетата с по-нисък интензитет от обхвата на освобождаването не би било в съзвучие с преследваните цели, тъй като това потенциално би спънало новаторските приложения на BSCCO с добавка на олово (например в по-малки устройства), както и икономически по-благоприятните алтернативи при полетата с по-нисък интензитет.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Резултатите от оценката показват, че предоставянето на освобождаване няма да доведе до намаляване на степента на опазване на околната среда и здравето, осигурена с Регламента REACH, в съответствие с член 5 от Директива 2011/65/ЕС. 
            
            
               Изпълнен е един от критериите по член 5, параграф 1, буква а), а именно „отстраняването или замяната на веществото посредством промени в проектирането или чрез материали и компоненти, за които не се изискват никои от материалите или веществата, изброени в приложение II, е технически или научно неосъществимо“.
            
            
               Поради това следва да се предостави освобождаване и да се определи срок на прилагане.
            
            
               Предложеният акт предоставя освобождаване от ограниченията за веществата в приложение II към Директива 2011/65/ЕС, което следва да бъде включено в приложение IV, за употребата на олово в свръхпроводящи кабели и проводници от BSCCO и в съответните електрически връзки.
            
            
               Тъй като в близко бъдеще не се очакват надеждни заместители, е целесъобразно срокът на освобождаването да бъде 30 юни 2027 г. Не се очаква предоставеният срок на действие да има неблагоприятни последици за иновациите. 
            
            
               Правният инструмент е делегирана директива, както е предвидено в Директива 2011/65/ЕС, и се спазват относимите изисквания в член 5, параграф 1, буква а) от нея.
            
            
               С делегираната директива се цели да се спомогне за защитата на човешкото здраве и на околната среда и за хармонизирането на разпоредбите за функционирането на единния пазар в областта на ЕЕО, като за специфични приложения се разреши употребата на иначе забранени вещества съгласно разпоредбите на Директивата за ООВ и съгласно установената в нея процедура за адаптиране на приложения III и IV от директивата към научно-техническия напредък.
            
            
               Делегираната директива няма отражение върху бюджета на ЕС. 
            
            
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 12.5.2022 година
            
            
               за изменение, с цел привеждане в съответствие с научно-техническия напредък, на приложение IV към Директива 2011/65/ЕС на Европейския парламент и на Съвета по отношение на освобождаване от ограничението за употреба на олово в свръхпроводящи кабели и проводници с бисмутов калциев меден стронциев оксид и олово в електрическите им връзки
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  7
               , и по-специално член 5, параграф 1, буква а) от нея,
            
            
               като има предвид, че:
            
            
               (1)В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа опасните вещества, изброени в приложение II към същата директива. Това ограничение не се прилага за някои освободени приложения, които са специфични за медицинските изделия и приборите за контрол и управление и са изброени в приложение IV към посочената директива. 
            
            
               (2)Категориите електрическо и електронно оборудване (ЕЕО), за които се прилага Директива 2011/65/ЕС, са изброени в приложение I към същата директива.
            
            
               (3)Оловото е ограничено вещество, включено в приложение II към Директива 2011/65/ЕС.
            
            
               (4)На 25 март 2019 г. Комисията получи заявление, подадено в съответствие с член 5, параграф 3 от Директива 2011/65/ЕС, за включване на освобождаване в приложение IV към посочената директива, за употребата на олово в суперпроводник с бисмутов калциев меден стронциев оксид за използване в кабели и проводници, а също и в съответните електрически връзки с други компоненти на ЕЕО („поисканото освобождаване“). BSCCO с добавка на олово може да се използва за създаване на свръхпроводящи магнитни вериги за медицински изделия и за прибори за наблюдение и управление.
            
            
               (5)Оценката на поисканото освобождаване включваше консултации със заинтересованите страни в съответствие с член 5, параграф 7 от Директива 2011/65/ЕС. Получените по време на тези консултации коментари бяха направени обществено достояние на специален уебсайт. 
            
            
               (6)Съдържащите олово припои се използват за свързване на свръхпроводящите проводници и кабели с други компоненти на ЕЕО. Понастоящем на пазара не съществува алтернатива без олово, която би осигурила достатъчно ниво на надеждност за приложенията, при които се изискват свойства като пластичност и ниско електрическо съпротивление при ниски температури.
            
            
               (7)При оценката на поисканото освобождаване, която включваше проучване за техническа и научна оценка
                  8
               , се стигна до заключението, че добавянето на олово в BSCCO предоставя технически и функционални предимства, които не могат да бъдат постигнати, ако не се използва олово. Тези технически и функционални предимства се състоят в постигането на изображения с по-висока разделителна способност за медицинска диагноза или за научни изследвания и иновации и позволяват по-стабилно функциониране на съответните приложения.  Добавянето на олово в BSCCO дава възможност за производство на по-ефективно и надеждно оборудване, което е от полза за здравеопазването и иновациите.
            
            
               (8) Понастоящем не е възможно да се замени или по някакъв друг начин да се отстрани употребата на олово в свръхпроводящия материал и свързаните с него припои и да се запазят същите технически характеристики, нито се очаква това да стане възможно в обозримо бъдеще. Поисканото освобождаване е в съответствие с Регламент (ЕО) № 1907/2006 на Европейския парламент и на Съвета
                  9
                и не отслабва защитата на околната среда и здравето, постигната чрез него.
            
            
               (9)Поради това е целесъобразно поисканото освобождаване да бъде предоставено.
            
            
               (10)Техническите предимства на материала BSCCO с добавено олово имат потенциала да създадат условия за подобрения и иновации в медицинската диагностика и в научните изследвания. Малко вероятно е срокът на освобождаването да окаже неблагоприятно въздействие върху иновациите. Поради това е целесъобразно да се предостави освобождаване за продължителен срок на валидност в съответствие с член 5, параграф 2, първа алинея от Директива 2011/65/ЕС. 
            
            
               (11)Поради това Директива 2011/65/ЕС следва да бъде съответно изменена,
            
            
               ПРИЕ НАСТОЯЩАТА ДИРЕКТИВА:
            
            
               Член 1
            
            
               Приложение IV към Директива 2011/65/ЕС се изменя в съответствие с приложението към настоящата директива.
            
            
               Член 2
            
            
               1.Държавите членки приемат и публикуват не по-късно от [СП: моля, въведете дата: последния ден на 5-ия месец след датата на влизане в сила на настоящата директива] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [СП: моля, въведете дата: последния ден на 5-ия месец след датата на влизане в сила на настоящата директива + 1 ден].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
         
         
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
            
               Адресати на настоящата директива са държавите членки.
            
            
            
               Съставено в Брюксел на 12.5.2022 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 174, 1.7.2011 г., стр. 88.
               
               
                  
                     (2)
                  
                        Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (ОВ L 396, 30.12.2006 г., стр. 1).
               
               
                  
                     (3)
                  
                        Списъкът е на разположение на адрес:
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Окончателният доклад от проучването е на разположение на адрес: 
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  . 
               
               
                  
                     (5)
                  
                        Период на консултацията: 3 декември 2019 г. до 27 януари 2020 г. (
                  https://rohs.exemptions.oeko.info/
                  ). 
               
               
                  
                     (6)
                  
                        Списък на необходимите административни стъпки е на разположение на 
                  уебсайта на Комисията
                  . Настоящият етап от процедурата може да се види за всеки проект на делегиран акт в Междуинституционалния регистър на делегираните актове на следния адрес 
                  https://webgate.ec.europa.eu/regdel/#/home
                  .
               
               
                  
                     (7)
                  
                        ОВ L 174, 1.7.2011 г., стр. 88.
               
               
                  
                     (8)
                  
                        
                  Проучване за оценка на седем искания за освобождаване във връзка с приложения III и IV към Директива 2011/65/ЕС
                  .
               
               
                  
                     (9)
                  
                        Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение IV към Директива 2011/65/ЕС се добавя следното вписване:
            
            
            
                     
                        „48.
                     
                  
                  
                     
                        Олово в свръхпроводящи кабели и проводници с бисмутов калциев меден стронциев оксид (BSCCO) и олово в електрическите връзки с тези проводници
                     
                     
                        Изтича на 30 юни 2027 г.“